ITEL อวดรายได้ Q2 โต 89% จ่อเซ็นงานเพิ่ม 2 พันลบ. ดัน “แบ็กล็อก” ทะลัก
ITEL ประกาศผลงานไตรมาส 2/65 รายได้ 855 ลบ. โต 89% ส่วนกำไรสุทธิ 66 ลบ. โต 41% ฟาก “ซีอีโอ” มั่นใจปีนี้รายได้แตะ 3,200 ลบ. ทยอยเซ็นสัญญาใหม่เพิ่มอีก 2,000 ลบ.
ITEL ประกาศผลงานไตรมาส 2/65 รายได้ 855 ลบ. โต 89% ส่วนกำไรสุทธิ 66 ลบ. โต 41% ฟาก “ซีอีโอ” มั่นใจปีนี้รายได้แตะ 3,200 ลบ. ทยอยเซ็นสัญญาใหม่เพิ่มอีก 2,000 ลบ.
10 ส.ค. 2565

นายณัฐนัย อนันตรัมพร ประธานเจ้าหน้าที่บริหาร บริษัท อินเตอร์ลิ้งค์ เทเลคอม จำกัด (มหาชน) หรือ ITEL เปิดเผยว่า ผลการดำเนินงานในงวดไตรมาส 2 ปี 2565 บริษัทฯ มีรายได้รวม 855 ล้านบาท เพิ่มขึ้น 89% จากงวดเดียวกันของปีก่อนที่มีรายได้รวมอยู่ที่ 453 ล้านบาท ขณะที่กำไรสุทธิจากการดำเนินงาน 66 ล้านบาท เพิ่มขึ้น 41% จากงวดเดียวกันของปีก่อน ที่มีกำไรสุทธิ 47 ล้านบาท
ทั้งนี้เป็นผลสืบเนื่องจากบริษัทฯ มีการเติบโตในทุกธุรกิจ ความต้องการลูกค้าเพิ่มขึ้น จากการที่ประเทศไทยพัฒนาไปสู่ยุคการนำเทคโนโลยีสารสนเทศมาประยุกต์ใช้ให้เข้ากับกิจกรรมทางเศรษฐกิจและสังคม ซึ่งเป็นส่วนสำคัญที่ส่งเสริมการเติบโตของอุตสาหกรรมเทคโนโลยีสารสนเทศและการสื่อสาร (ICT) ของประเทศ และเป็นปัจจัยช่วยสนับสนุนการเติบโตของบริษัทฯ ทำให้สามารถผลักดันยอดขายจากลูกค้าที่เข้ามาใช้งานได้เพิ่มมากขึ้น
อีกทั้งบริษัทฯ ยังสามารถรักษาฐานลูกค้าที่เข้ามาใช้บริการ และต่อยอดความสำเร็จในการให้ขยายบริการเพิ่มเติม อาทิเช่น งาน Drone &amp; Anti-Drone งาน Smart CCTV  และอื่น ๆ โดยอาศัยจุดแข็งจากโครงข่ายที่มีประสิทธิภาพ และเสถียรภาพของการให้บริการที่เหนือระดับ ทำให้เพิ่มศักยภาพการแข่งขันเมื่อเทียบกับคู่แข่งในตลาด สร้างความเชื่อมั่นต่อลูกค้า จึงทำให้บริษัทฯ สร้างรายได้เติบโตได้อย่างก้าวกระโดด
สำหรับรายได้จากการให้บริการโครงข่ายในไตรมาส 2 ปี 2565 อยู่ที่ 338 ล้านบาท เติบโตสูงขึ้นจากไตรมาสเดียวกันของปีก่อนหน้า 5%  ขณะที่รายได้จากการให้บริการติดตั้งโครงข่าย อยู่ที่ 484 ล้านบาท เติบโตสูงขึ้นจากไตรมาสเดียวกันของปีก่อน 403%  โดยบริษัทฯ จะยังคงบริหารจัดการทรัพยากรที่มีอยู่ให้เกิดประสิทธิภาพสูงสุด
โดยการรับงานติดตั้งโครงข่ายอย่างต่อเนื่อง ซึ่งเป็นความเชี่ยวชาญของบริษัทฯ พร้อมต่อยอดความสำเร็จในกลยุทธ์ New S-Curve ที่เป็นการให้บริการด้าน งาน Big Data, Security และ IoT รวมถึงการขยายธุรกิจจากการเข้าถือหุ้น 51% ในบริษัท บลู โซลูชั่น จำกัด ซึ่งช่วยให้บริษัทฯ มีรายได้จากการให้บริการติดตั้งโครงข่ายเพิ่มขึ้นถึง 388 ล้านบาท
ขณะที่รายได้จากการให้บริการพื้นที่ดาต้า เซ็นเตอร์ไม่มีการเปลี่ยนแปลงอย่างมีสาระสำคัญจากงวดเดียวกันของปีก่อนหน้า อันเนื่องมาจากฐานลูกค้าที่ใช้งานปี 2564 มีมากถึง 95% ทำให้รายได้จากการให้บริการพื้นที่ดาต้า เซ็นเตอร์ในไตรมาส 2 ปี 2565 อยู่ที่ 20 ล้านบาท และในแต่ละไตรมาสหลังจากนี้จะมีแนวโน้มของรายได้ที่มั่นคง
“ผลประกอบการไตรมาส 2 ปีนี้ออกมาเป็นที่น่าพอใจ ทั้งรายได้และกำไรที่นิวไฮต่อเนื่อง เป็นผลจากการเติบโตของรายได้ทุกประเภท นอกจากนี้ อัตรากำไรสุทธิ คิดเป็น 8.45% เป็นผลมาจากบริษัทฯ มีลูกค้าเพิ่มขึ้น และสามารถควบคุมค่าใช้จ่ายในการขายและบริการ และค่าใช้จ่ายในการบริหารได้ดีขึ้น สนับสนุนให้งวดครึ่งปีแรก ITEL มีรายได้รวม 855 ล้านบาท เพิ่มขึ้น 89% ขณะที่กำไรสุทธิจากการดำเนินงาน 66 ล้านบาท เพิ่มขึ้น 41% จากงวดเดียวกันของปีก่อน” นายณัฐนัย กล่าว
ด้วยโมเดลธุรกิจของบริษัทเอง ที่มีฐานรายได้และฐานลูกค้าเดิมอยู่แล้ว จึงทำให้รายได้ของบริษัทค่อนข้างมั่นคงและสามารถต่อยอดได้ อีกส่วนหนึ่งคือการใช้งานการบริการต่างๆโดยบริษัทมีปริมาณลูกค้าเพิ่มมากขึ้นจึงทำให้บริษัทมีสัญญาใหม่ๆ ซึ่งช่วยสนับสนุนให้บริษัทเติบโตได้อีกขั้น รวมไปถึงเรื่องงานติดตั้งด้านโทรคมนาคมด้วยค่ายมือถือหลายๆค่ายมีการขยายโครงข่าย ซึ่ง ITEL ก็ได้เข้าไปรับเหมาและเป็นผู้ดำเนินงาน นับเป็นบทบาทสำคัญในการสนับสนุนการเติบโต และส่วนสุดท้ายดาต้า เซ็นเตอร์ ถือเป็นส่วนผลักดันของการเติบโตเช่นกัน
“ปัจจุบันยืนยันว่า ITEL ยังคงเป้าหมายผลประกอบการปีนี้จะมีรายได้ 3,200 ล้านบาท เติบโต 30% จากปีก่อนที่มีรายได้ 2,509 ล้านบาท เบื้องต้นผลประกอบการงวดครึ่งปีแรกของปี 2565 (ม.ค.-มิ.ย. 65) สามารถทำรายได้อยู่ที่ 45% ของเป้ารายได้ทั้งปีแล้ว” นายณัฐนัย กล่าว
ขณะที่ปัจจุบันยังมีการลงนามรับงานใหม่ทั้งจากภาครัฐและเอกชนอย่างต่อเนื่อง โดยช่วงปลายไตรมาส 2/2565 ITEL ได้ลงนามในสัญญางานเชื่อมต่อระบบศูนย์ข้อมูล (Data  Center) ระหว่างสถาบันการเงินกับสถาบันการเงินรวมมูลค่าสัญญา 73 ล้านบาท และล่าสุดได้ลงนามในสัญญารับงานเชื่อมต่อข้อมูลระหว่างสาขาของสถาบันการเงินภาครัฐอีก 1 งาน มูลค่า 24.5 ล้านบาท และ ITEL จะรับรู้รายได้จากการเข้าไปถือหุ้นในบริษัท บลูโซลูชั่น จำกัด (BS) สัดส่วน 51% เต็มไตรมาสตั้งแต่ไตรมาส 2/2565 เป็นต้นไป
นอกจากนี้ ITEL เล็งเห็นโอกาสเติบโตในธุรกิจของบริษัท บลูโซลูชั่น จำกัด (BS) และมีแผนนำ BS เข้าจดทะเบียนในตลาดหลักทรัพย์แห่งประเทศไทย (ตลท.) ภายในปี 2566 โดยปัจจุบันอยู่ระหว่างการหารือร่วมกับที่ปรึกษาทางเงินเพื่อจัดทำไฟลิ่งตามขั้นตอนโดยช่วงครึ่งหลังของปี บริษัทตั้งเป้าที่จะเซ็นสัญญาทั้งภาครัฐและเอกชนเข้ามาได้เพิ่มอีกกว่า 2,000 ล้านบาท โดยมีบางสัญญาที่บริษัทได้มีการเสนอราคาไปแล้วรอการพิจารณาจากทางลูกค้า
ขณะเดียวกัน ITEL ยังเดินหน้าหาพันธมิตรที่มีความเชี่ยวชาญด้าน Data Center เพื่อขยายธุรกิจอย่างต่อเนื่อง ซึ่งล่าสุดได้ร่วมมือกับ ETIX EVERYWHERE พันธมิตรระดับโลก โดย ITEL ถือหุ้น 33% และ ETIX ถือหุ้น 67% ในนาม ETIX-ITEL และได้เปิดตัว Data Center แห่งใหม่ ETIX Bangkok 1 ตั้งอยู่ที่ถนนบางนา-ตราด กม.19 ปัจจุบันมีลูกค้ารายใหญ่ลงนามในสัญญาใช้ Data Center แล้ว และอยู่ระหว่างเจรจาลูกค้าอีกหลายรายซึ่งส่วนใหญ่เป็นลูกค้าต่างชาติที่มีความต้องการใช้งานศูนย์ข้อมูลที่มีคุณภาพและสามารถรองรับการเติบโตได้ในอนาคตโดยมีแผนขยาย ETIX Bangkok 2 ซึ่งจะมีขนาดใหญ่กว่าแห่งแรกถึง 3 เท่าด้วย คาดว่าจะมีความชัดเจนช่วงปลายปีนี้
นอกจากนี้ ITEL ยังได้ออกใบสำคัญแสดงสิทธิที่จะซื้อหุ้นสามัญของบริษัทครั้งที่ 4 (ITEL-W4) จำนวน 262,802,218 หน่วย อายุ 2 ปี นับจากวันที่ออกใบสำคัญแสดงสิทธิ ในอัตราส่วน 5 หุ้นสามัญเดิม ต่อ 1 หน่วยใบสำคัญแสดงสิทธิ จัดสรรให้กับผู้ถือหุ้นเดิมโดยไม่คิดมูลค่า โดยมีอัตราการใช้สิทธิ 1:1 และราคาการใช้สิทธิ 11.50 บาทต่อหุ้นกำหนดรายชื่อผู้ถือหุ้นที่มีสิทธิได้รับจัดสรรใบสำคัญแสดงสิทธิในวันที่ 13 พฤษภาคมที่ผ่านมา เริ่มการซื้อขายเมื่อ 20 ก.ค. 65 ที่ผ่านมา
โดยมีเป้าหมายเพื่อเตรียมความพร้อมในการเดินหน้าดีลการควบรวม หรือซื้อกิจการ (M&amp;A) และเติบโตแบบ New S-Curve ให้เป็นไปตามเป้าหมายและเติบโตอย่างยั่งยืน